KIRJALLINEN KYSYMYS E-3377/00

esittäjä(t): Paul Rübig (PPE-DE) komissiolle

(3. marraskuuta 2000)

Aihe: Kaupan esteet Hollantiin suuntautuvan puunjalostustuotteiden viennin yhteydessä

Sinkattujen ikkunakehysten vientiin Hollantiin tarvitaan KOMO-sertifikaatti. Tätä sertifikaattia koskevat vaatimukset poikkeavat osittain Itävallan, Saksan ja Sveitsin vastaavista vaatimuksista.

Suuria kustannuksia aiheutuu ennen kaikkea näiden vaatimusten täyttymisen valvonnasta. Hollannissa tarkastus on tehtävä neljä kertaa vuodessa, kun taas muut Euroopan maat vaativat enintään kahta vuosittaista tarkastusta.

Jo jonkin aikaa nämä tarkastukset on voinut tehdä puunjalostusalan tutkimuslaitos Austria 3. Pääasiallisen tarkastuksen suorittaa kuitenkin hollantilainen tutkimuslaitos, jonka menettelytapa on erittäin byrokraattinen.

Ongelmia on ennen kaikkea yksityiskohdissa.

Liimojen luokittelua ja valvontaa varten on olemassa eurooppalaisia normeja, joita käytetään myös Hollannissa. Jos jokin nimekäs eurooppalainen tutkimuslaitos tarkastaa ja sertifioi esim. jonkin liiman tai muun vastaavan tuotteen, se ei kuitenkaan riitä KOMO-sertifikaatin saamiseksi. Hollantilaisen tutkimuslaitoksen on suoritettava sama tutkimus vielä uudelleen.

Jotta nämä ongelmat voitaisiin ratkaista, saksalaiset, sveitsiläiset, hollantilaiset ja itävaltalaiset tutkimus- ja tarkastuslaitokset pyrkivät yhdenmukaistamaan kyseisiä ikkunakehyksiä koskevia standardeja ja mukauttamaan niitä EU:n määräyksiin. Hollanti vetäytyi kuitenkin yhteistyöstä jo ensimmäisten keskustelujen jälkeen eikä enää osallistu siihen.

Ongelma on myös puunjalostustuotteiden sertifiointi. Vain Hollannissa vaaditaan lukuisilta julkisilta rakennushankkeilta sertifikaatti siitä, että puunkäyttö on kestävän metsätalouden periaatteen mukaista. Myös Itävallan metsälaissa säädetään, että metsätalouden kestävyyttä on jatkuvasti valvottava.

Parhaillaan on valmistumassa eurooppalainen sertifiointijärjestelmä PEFC, johon osallistuvat kaikki Euroopan maat, Hollantia lukuun ottamatta.

Siksi on aiheellista kysyä, aiheutuuko tällaisista byrokraattisista toimista kaupan esteitä, joita EU:ssa ei oikeastaan saisi esiintyä?

Teknisiä tuotteita koskevien vaatimusten pitäisi toki Hollannissa olla olennaisilta osin samat kuin Keski-Euroopassa.

Frederik Bolkesteinin komission puolesta antama vastaus

(7. joulukuuta 2000)

Sikäli kuin Alankomaiden vaatimukset sinkattujen ikkunakehysten liimojen valvonnasta, sellaisina kuin arvoisa parlamentin jäsen ne esittää, ovat valtion toimenpiteitä, joihin sovelletaan EY:n perustamissopimuksen 2830 artiklaa (ent. 3036 artikla), komissio katsoo, että vastavuoroisen tunnustamisen periaatetta olisi sovellettava kyseisiin toimenpiteisiin.

Vastavuoroisen tunnustamisen yleisperiaate tarkoittaa sitä, että vastaanottavan jäsenvaltion viranomaisten on otettava huomioon lähtöjäsenvaltiossa tehdyt tarkastukset, tutkimukset ja kokeet, jos niiden tulokset on toimitettu heille ja niiden perusteella voidaan todeta, että tuote on lähtöjäsenvaltion lainsäädännön tavoitteiden mukainen sopivalla ja tyydyttävällä tavalla(1).

Tästä seuraa, että yhteisöjen tuomioistuimen jatkuvan oikeuskäytännön mukaisesti jäsenvaltiot eivät voi EY:n perustamissopimuksen 2830 artiklan määräyksiä rikkomatta vaatia taloudellisen toimijan tuotteille tai valmistusmenetelmille tehtäväksi kokeita tai tutkimuksia, jotka on jo tehty lähtöjäsenvaltiossa, kun kyseisten kokeiden tulokset ovat määräjäsenvaltion viranomaisten käytettävissä(2).

Mitä tulee Alankomaiden vaatimukseen sen sertifioinnista, että käytetty puu on peräisin kestävän metsätalouden tuotannosta, on syytä muistuttaa, että teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(3) nojalla komissio on vastustanut Alankomaiden viranomaisten numerolla 98/319/NL ilmoittamaa pakollista yleistä sertifiointia.

Julkisia rakennusurakoita, tavarahankintoja ja palveluhankintoja koskevien sopimusten myöntämisen osalta komissio on todennut vihreässä kirjassa Julkiset hankinnat Euroopan unionissa: Tulevaisuuden kysymyksiä(4), että aiheeseen liittyvät direktiivit sisältävät monia mahdollisuuksia ympäristöön liittyvien näkökantojen ottamiseksi huomioon, erityisesti teknisten määräysten määrittämisen, ehdokkaiden valinnan ja tarjousten arvioinnin yhteydessä. Julkisia hankintoja koskevassa tiedonannossaan(5) komissio on sitoutunut laatimaan aihetta koskevan tiedonannon. Tiedonantoa valmistellaan parhaillaan.

(1) Ks. erityisesti tuomioistuimen tuomio 8.6.1993, asia C-373/92, komissio vs. Belgia, Kok. 1993, s. I-3107.

(2) Tuomio 11.5.1989, rikosoikeudenkäynti Esther Renée Wurmseriä, leski Boucharaa ja yhtiö Norlainea vastaan, asia 25/88, Kok. 1989, s. 1105.

(3) EYVL L 204, 21.7.1998.

(4) KOM(96) 583 lopullinen.

(5) KOM(98) 143 lopullinen.